Bruid lag vir eie fout ná ontevredenheid met trourokDie voornemende bruid (Foto: Deux Aubrey/Facebook) ŉ Voornemende bruid het die grappige rits gebeure op sosiale media gedeel ná sy gekla het oor ŉ trourok wat sy aanlyn gekoop het. Die vrou, ŉ gesondheidswerker in die VSA, sê sy het ŉ “kwaai brief” na die aanlyn winkel Milly Bridal gestuur toe die trourok by haar afgelewer is. Sy het laat weet dit “lyk glad nie soos die rok” wat sy bestel het nie en sy het twee foto’s van haarself in die rok bygevoeg. Toe die winkel op haar brief reageer, moes sy haar kop in skaamte laat sak en toe het sy lekker gelag vir haar fout. “Jy het die rok verkeerdom aangetrek. Trek hom asseblief reg om aan,” het die winkel laat weet. Sy het lekker gelag en besluit om haar storie op Facebook te deel waar sy met haar “blonde oomblik” die spot dryf. “Ek het twee weke gelede my trourok gekry. Ek was baie ontevrede oor hoe dit lyk, en het ŉ kwaai brief aan die maatskappy gestuur sodat ek dit kon teruggee. Ek het ook foto’s van myself in die rok aangestuur en gesê dit lyk glad nie soos die rok wat ek bestel het nie,” skryf sy. “Wie sou kon raai hulle verskeep trourokke onderstebo? Die rok het uiteindelik eintlik baie mooi uitgekom.” Sy sê sy wou graag met die publiek haar vernederende oomblik deel en probeer vergoed vir haar kwaai brief aan die maatskappy. “Soms maak dit nie saak hoeveel ervaring ons opdoen nie, ons gaan steeds ŉ gebrek hê aan gesonde verstand, soos hoe om klere behoorlik aan te trek. Maar ek hoop hulle het ook lekker gelag – en julle ook.” Die vrou het later op die plasing reageer op persone se vrae. “Nee, dit is nie ŉ grappie nie, ek wens dit was, maar ek is nie só kreatief nie,” het sy geskryf. “Vir diegene wat wil weet hoe só iets kon gebeur: geen slaap nie (16 – 24 uur skofte vir ŉ lewe), eksamens, my verloofde het die rok vasgemaak en was ook ontsteld oor hoe dit lyk, ŉ gehaas tussen verskillende werke, onsekerheid oor die maatskappy, woede om die rok aanlyn te bestel omdat winkels tans tydens die pandemie gesluit is, stres oor die troue en die pandemie … en ek het geen idee oor modes of verskepingsreëls vir formele rokke nie. Ek dra verpleegstersdrag en stewels vir ŉ lewe.” Sy het laat weet sy is nie ŉ natuurlike blondine nie. “Hopelik kan ander bruide hierdie lees en nie paniekerig of ontsteld raak wanneer hulle rokke afgelewer word nie. Moenie maak asof dit nie met enigeen van julle kon gebeur nie! Lewe. Lag. Hê lief. Vra om verskoning. Vra jou strooimeisies om jou met jou rok te help en nie jou man nie, en kry iemand wat jou troue kan reël.” Die brief wat Milly Bridal aan Aubrey teruggestuur het (Foto: Deux Aubrey/Facebook)